钦定古今图书集成/明伦汇编/人事典/第109卷 > 《保生要录》 > 《论药石》
## 钦定古今图书集成/明伦汇编/人事典/第109卷 > 《保生要录》 > 《论药石》

或问曰：夫金石之药，埋之不腐，煮之不烂，用能固气，
可以延年。草木之药，未免腐烂，焉有固驻之功？”答曰：
“夫金石之药，其性慓悍，而无津液之润，盛壮时未受
其害，及其衰弱，毒则发焉。夫壮年则气盛而能制石，
滑则能行石，故不发也。及其衰弱则荣卫气涩则不
能行石，弱则不能制石，无所制而行者留积，故人大
患焉。无益而损，何固驻之有？”或问曰：“亦有未虚而石
发者乎？”答曰：“忧恚在心而不能宣，则荣涩滞不能行，
石热结积而不散，随其积聚，发诸痈疮。又有服石之
人，倚石热而纵佚，恃石势而行淫，乃不晓者，以为奇
效，精液焦枯，猛热遂作，洞釜加爨，罕不焦然。”问曰：“金
石之为害若此，农皇何以标之于《本经》？答曰：“大虚积
冷之人，不妨暂服，疾愈而止，则无害矣。”又问云：“石势
慓悍，脏衰则发，今先虚而服石者，岂能制其势力乎？
且未见其害，何也？”答曰：“初服之时，石势未积，又乘虚
冷之甚，故不发也。”又问曰：“草木自不能久，岂能固人
哉？”答曰：“服之不倦，势力相接，积年之后，必获大益。”夫
攻疗之药，以疾差而见功，固驻之方觉体安而为效。
形神既宁，则寿命日永矣。